PATVIRTINTA

Rokiškio rajono savivaldybės tarybos

2021 m. kovo 26 d. sprendimu Nr. TS-

**ROKIŠKIO RAJONO SAVIVALDYBĖS BENDROJO UGDYMO MOKYKLŲ TINKLO PERTVARKOS 2021**–**2025 METŲ BENDRASIS PLANAS**

**I SKYRIUS**

**BENDROJI DALIS**

Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrasis planas (toliau – Bendrasis planas) reglamentuoja Rokiškio rajono savivaldybės bendrojo ugdymo mokyklų vykdomų švietimo programų koordinavimą, jų prieinamumo ir įvairovės kaitą, mokyklų reorganizavimo, struktūros pertvarkymo kryptis, terminus ir vykdymą.

Bendrasis planas yra tęstinis Rokiškio rajono savivaldybės švietimo įstaigų kaitą reglamentuojantis dokumentas, tiesiogiai susijęs su Rokiškio rajono savivaldybės mokyklų tinklo pertvarkos 2016–2020 metų bendruoju planu, patvirtintu Rokiškio rajono savivaldybės tarybos 2016 m. balandžio 29 d. sprendimu Nr. TS-108 „Dėl Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“, Rokiškio rajono savivaldybės 2021–2023 metų strateginiu veiklos planu, patvirtintu Rokiškio rajono savivaldybės tarybos 2021 m. vasario 26 d. sprendimu Nr. TS-16 „Dėl Rokiškio rajono savivaldybės 2021–2023 metų strateginio veiklos plano patvirtinimo“, bei Rokiškio rajono strateginiu plėtros planu iki 2022 metų (aktuali redakcija), patvirtintu Rokiškio rajono savivaldybės tarybos 2014 m. rugsėjo 26 d. sprendimu Nr. TS-159 „Dėl Rokiškio rajono strateginio plėtros plano iki 2022 metų patvirtinimo“.

Bendrasis planas parengtas atlikus Rokiškio rajono savivaldybės mokyklų tinklo pertvarkos 2016–2020 metų bendrojo plano įgyvendinimo analizę, įvertinus Rokiškio rajono savivaldybės švietimo būklės pokyčius 2016–2020 metais bei atsižvelgus į jos raidos prognozę, pirmiausia susijusią su vykstančiais demografiniais pokyčiais ir stebimomis savivaldybės gyventojų migracijos tendencijomis.

Vykdant Rokiškio rajono savivaldybės mokyklų tinklų pertvarkos 2016–2020 metų bendrojo plano įgyvendinimo stebėseną, buvo analizuojami šiame plane numatytų tikslų ir uždavinių pagrindinių rezultatų rodikliai: pagrindinio ir vidurinio išsilavinimo įgijimas, mokinių, besimokančių gimnazijos klasėse, procentų kaita, tolesnio mokymosi procentų kaita, abiturientų, išlaikiusių brandos egzaminus 86–100 proc. mokinių dalies procentų kaita, ikimokyklinio ir priešmokyklinio ugdymo vaikų ugdymo švietimo įstaigose procentų kaita, jungtinių klasių komplektų skaičiaus kaita, mokyklose dirbančių atestuotų mokytojų procentų kaita, Mokinio krepšelio lėšų nepakankamumo procentų kaita.Nustatyta, kad planuotą būklę atitinka pagrindinio ir vidurinio išsilavinimo įgijimo, mokinių, besimokančių gimnazijos klasėse, tolesnio mokymosi, abiturientų, išlaikiusių valstybinius brandos egzaminus 86–100 proc. mokinių dalis, jungtinių klasių komplektų skaičiaus kaita, atestuotų mokytojų, dirbančių mokyklose, procentų kokybės rodikliai.Iš dalies planuotą atitinka būklę ikimokyklinio ugdymo vaikų ugdymo švietimo įstaigose, ugdymo procesui užtikrinti pagal Mokinio krepšelio metodiką (Mokymo lėšų) skirtų lėšų nepakankumo procentų rodikliai.

Bendrojo plano 1 priedas buvo tikslinamas Rokiškio rajono savivaldybės tarybos 2018 m. kovo 23 d. sprendimu Nr. TS-69 „Dėl Rokiškio rajono savivaldybės tarybos 2016 m. balandžio 29 d. sprendimo Nr. TS-108 „Dėl Rokiškio rajono savivaldybės bendrojo ugdymo mokyklų tinklo pertvarkos 2016–2020 metų benrojo plano patvirtinimo“ dalinio pakeitimo“ ir Rokiškio rajono savivaldybės tarybos 2019 m. gruodžio 20 d. sprendimu Nr. TS-259 „Dėl Rokiškio rajono savivaldybės tarybos 2016 m. balandžio 29 d. sprendimo Nr. TS-108 „Dėl Rokiškio rajono savivaldybės bendrojo ugdymo mokyklų tinklo pertvarkos 2016–2020 metų benrojo plano patvirtinimo“ pakeitimo“.

Mokyklų tinklo pertvarkos bendrojo plano paskirtis numatyta Valstybės švietimo strategijos 2013–2022 metų gairėse: sukurti efektyvumo, prieinamumo ir kokybės reikalavimus atitinkantį mokyklų tinklą savivaldybėje, pakankamai turėti ikimokyklinio, pradinio, pagrindinio, vidurinio bei plėsti neformaliojo švietimo programų įvairovę, telkiant išorės neformaliojo švietimo teikėjus, sudaryti kokybiškas sąlygas visiems vietos bendruomenės nariams ugdytis visą gyvenimą, užtikrinti jų teisę įgyti išsilavinimą pagal valstybės nustatytus standartus bei užtikrinti pedagoginę, psichologinę, specialiąją ir socialinę pedagoginę pagalbą mokyklose.

Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano paskirtis – sukurti veiksmingą ir darnią, atsakingu valdymu, tikslingu finansavimu ir racionaliu išteklių naudojimu pagristą švietimo sistemą, sudaryti sąlygas plėtoti geros kokybės privalomąjį ir visuotinį švietimą, didinti jo prieinamumą. Šiame plane pagrindžiama planuojama mokyklų tinklo pertvarka, nustatytas jos strateginis tikslas, uždaviniai, pagrindinių rezultatų rodikliai bei numatomas mokyklų tinklo pertvarkos vertinimas.

**II SKYRIUS**

**SAVIVALDYBĖS ŠVIETIMO KONTEKSTO ANALIZĖ IR RAIDOS PROGNOZĖS**

**Demografinė būklė**

Švietimo įstaigų tinklo pertvarkai turi įtakos demografinės tendencijos. Statistikos departamento duomenimis 2016 metais Rokiškio rajono savivaldybėje gyveno 31 454 gyventojai, o 2020 metais – 28 072 gyventojai. Per penkerius metus gyventojų skaičius sumažėjo 3 382 žmonėmis (10,8 proc.). Statistikos departamento duomenimis Panevėžio regione per tą patį laikotarpį gyventojų sumažėjo 5 proc., Lietuvos Respublikoje – 4,35 proc.

**1 lentelė. Gyventojų skaičius Rokiškio rajone metų pradžioje mieste ir kaime**

|  |  |  |  |  |  |
| --- | --- | --- | --- | --- | --- |
|  | 2016 m. | 2017 m. | 2018 m. | 2019 m. | 2020 m. |
| Miestas | 14860 | 14363 | 13922 | 13571 | 13281 |
| Kaimas | 16594 | 16088 | 15550 | 15157 | 14791 |
| Iš viso | 31454 | 30451 | 29472 | 28728 | 28072 |

**1 pav. Rajono gyventojų skaičiaus dinamika 2016–2020 metais**

*Šaltinis. Statistikos departamentas prie Lietuvos Respublikos Vyriausybės*

Išliekant paskutiniųjų metų gyventojų mažėjimo tendencijai, galima prognozuoti, kad 2025 metais savivaldybėje gyvens mažiau nei 25 000 gyventojų. Kasmet rajone gimsta vis mažiau vaikų.

Mažėjantį gyventojų skaičių sąlygoja kasmetinis didesnis mirusiųjų gyventojų skaičius negu gimusiųjų.

**2 pav. Gimusiųjų ir mirusiųjų gyventojų Rokiškio rajono savivaldybėje skaičius 2016–2020 metais**

*Šaltinis. Statistikos departamentas prie Lietuvos Respublikos Vyriausybės*

Gimstamumą viršijantis mirtingumas lemia neigiamą natūralią gyventojų kaitą. Gimusiųjų ir mirusiųjų skaičiaus balansas išlieka ženkliai neigiamas. Rokiškio rajono savivaldybėje natūralios gyventojų kaitos situacija yra viena blogiausių Lietuvoje.

**2 lentelė. Natūrali gyventojų kaita 2016–2020 m.**

|  |  |  |  |  |  |
| --- | --- | --- | --- | --- | --- |
| Rodiklis / metai | 2016 m. | 2017 m. | 2018 m. | 2019 m. | 2020 m. |
| Natūrali gyventojų kaita | -395 | -408 | -359 | -363 | -429 |

*Šaltinis. Statistikos departamentas prie Lietuvos Respublikos Vyriausybės*

Rokiškio rajono savivaldybės gyventojų skaičiaus mažėjimą lemia ir neigiama neto migracija (didelė emigracija ir nepakankama imigracija).

**3 lentelė. Rokiškio rajono savivaldybės gyventojų migracija**

|  |  |  |  |  |
| --- | --- | --- | --- | --- |
| Metai | 2016 | 2017 | 2018 | 2019 |
| Atvykusieji asmenys | 716 | 707 | 908 | 836 |
| Išvykusieji asmenys | 1324 | 1278 | 1293 | 1129 |
| Neto migracija | -608 | -571 | -385 | -293 |

*Šaltinis. Statistikos departamentas prie Lietuvos Respublikos Vyriausybės*

Planuojant rajono savivaldybės bendrojo ugdymo mokyklų tinklą 2021–2025 metams, būtina įvertinti pirmos klasės mokinių skaičiaus kitimo tendencijas. Nuo 2016–2017 mokslo metų mokyklas baigusių abiturientų skaičius buvo didesnis už naujai atvykusių į mokyklas pirmokų skaičių.

**4 lentelė. Pirmokų ir abiturientų skaičiaus kaita rajono bendrojo ugdymo mokyklose**

|  |  |  |  |  |  |
| --- | --- | --- | --- | --- | --- |
| Mokinių skaičius | 2016–2017  m. m. | 2017–2018  m. m. | 2018–2019  m. m. | 2019–2020  m. m. | 2020–2021  m. m. |
| 1 klasė | 244 | 258 | 219 | 198 | 196 |
| 4g klasė | 304 | 287 | 244 | 273 | 224 |
| Skirtumas | -60 | -29 | -25 | -75 | -28 |

Mokinių skaičiaus mažėjimą lemia gyventojų skaičiaus kaita − natūralaus gyventojų prieaugio mažėjimas, migracija, emigracija, gyventojų senėjimas. Kasmet į rajono mokyklas dėl išvykimo su tėvais į užsienio valstybes neateina apie 120 vaikų nuo 7 iki 16 metų amžiaus: 2016–2017 m. m. − 138 vaikai, 2020–2021 m. m. − 119 vaikų. Į pirmas klases kasmet neateina apie 14 vaikų.

**Ekonominė ir socialinė būklė**

Socialinė-ekonominė šalies būklė − tai svarbus rodiklis, atskleidžiantis realią situaciją šalyje. Vienas iš svarbiausių rodiklių yra bedarbių skaičius. 2016 metais Rokiškio rajono savivaldybėje fiksuotas 12,2 proc. nedarbo lygis, 2020 m. sausio 1 d.− 17,7 proc., šalyje − 12,16 proc.

**5 lentelė. Darbo rinkos rodikliai 2016–2019 metų pradžioje**

|  |  |  |  |  |
| --- | --- | --- | --- | --- |
| Rodiklis | 2016 m. | 2017 m. | 2018 m. | 2019 m. |
| Darbingo amžiaus savivaldybės gyventojų skaičius | 18911 | 18228 | 17605 | 17126 |
| Bedarbių, registruotų Užimtumo tarnyboje, skaičius | 2994 | 2782 | 3027 | 3325 |
| Rokiškio rajono savivaldybėje proc. (Bedarbių procentas nuo darbingo amžiaus gyventojų kaičiaus) | 15,8 | 15,3 | 17,2 | 19,4 |
| Panevėžio apskrityje proc. (Bedarbių procentas nuo darbingo amžiaus gyventojų kaičiaus) | 10,9 | 9,2 | 7,7 | 8,6 |
| Lietuvos Respublikoje proc. (Bedarbių procentas nuo darbingo amžiaus gyventojų kaičiaus) | 7,9 | 7,1 | 6,1 | 6,3 |

*Šaltinis. Užimtumo tarnyba prie Lietuvos Respublikos SADM*

Ekonominį gyventojų krūvį parodo vaikų ir pensinio amžiaus gyventojų skaičius, tenkantis darbingo amžiaus gyventojams. 2020 metų pradžioje Rokiškio rajono savivaldybėje darbingo amžiaus gyventojai sudarė 59,5 proc., o pensinio amžiaus gyventojai − 27,6 proc. nuo visų gyventojų.

2020 m. buvo įregistruotos 171 socialinės rizikos šeimos, kuriose augo 340 vaikų. Vaikų, augančių socialinės rizikos šeimose skaičius mažai kinta. 2020 metais 6 vaikais mažiau negu buvo 2016 metais. Šeimų, patiriančių socialinę riziką, skaičius didėja (2016 m. buvo 158 šeimos, 2020 m. – 171 šeima).

**6 lentelė. Šeimų, patiriančių socialinę riziką, ir jose augančių vaikų skaičius**

|  |  |  |  |  |  |
| --- | --- | --- | --- | --- | --- |
| Metai | 2016 | 2017 | 2018 | 2019 | 2020 |
| Šeimų, patiriančių socialinę riziką, skaičius | 158 | 161 | 170 | 176 | 171 |
| Vaikų, augančių šeimose, patiriančiose socialinę riziką, skaičius | 346 | 332 | 348 | 351 | 340 |

*Šaltinis. Rokiškio rajono savivaldybės administracijos Socialinės paramos ir sveikatos skyrius*

Aktualios įvairios priemonės, užtikrinančios paramą nepalankiomis ekonominėmis sąlygomis gyvenančių šeimų vaikams. Šiems vaikams mokyklose duodamas nemokamas maitinimas. Mokinių, gaunančių nemokamą maitinimą skaičius nuo 2016 metų didėja (nuo 2020 m. nemokamas maitinimas teikiamas visiems priešmokyklinio amžiaus vaikams ir 1 klasės mokiniams, nevertinant tėvų (globėjų) pajamų). Mažas pajamas turinčių šeimų mokiniams skiriama parama mokinio reikmėms įsigyti.

**7 lentelė. Nemokamas mokinių maitinimas 2016–2017 − 2020–2021 mokslo metai**

|  |  |  |  |  |  |
| --- | --- | --- | --- | --- | --- |
|  | 2016–2017  m. m. | 2017–2018  m. m. | 2018–2019  m. m. | 2019–2020  m. m. | 2020–2021  m. m. |
| Maitinamų mokinių skaičius | 1440 | 1228 | 1250 | 1243 | 1472 |
| Maitinimą gaunančių mokinių procentas | 43,02 | 38,56 | 40,85 | 42,83 | 53,49 |

Šis rodiklis žymi, kokia mokinių dalis gali patirti mokymosi nesėkmę dėl blogėjančių gyvenimo ir mokymosi sąlygų.

**III SKYRIUS**

**BENDROJO UGDYMO MOKYKLŲ TINKLO PERTVARKOS PAGRINDIMAS**

**Švietimo įstaigų ir jose įgyvendinamų programų kaitos tendencijos 2016**–**2020 metais**

2016–2020 metų Rokiškio rajono mokyklų reorganizavimo, likvidavimo, pertvarkymo ir struktūrinių pertvarkymų planas įgyvendintas 100 proc.

Įgyvendinant 2016–2020 metų mokyklų tinklo bendrąjį pertvarkos planą ir pertvarkant švietimo įstaigų tinklą keitėsi švietimo įstaigų skaičius, tipai, įstaigų vidaus struktūra. 8 lentelėje pateikiami pokyčiai 2016–2020 metais Rokiškio rajono savivaldybės švietimo įstaigose.

**8 lentelė. Pokyčiai 2016–2020 metais Rokiškio rajono savivaldybės švietimo įstaigose**

|  |  |
| --- | --- |
| Švietimo įstaigos pavadinimas | Pokyčiai |
| Rokiškio r. Pandėlio pradinė mokykla | Nuo 2018 m. liepos 31 d. reorganizuota, prijungiant ją prie Rokiškio r. Pandėlio gimnazijos |
| Rokiškio r. Pandėlio gimnazija | Nuo 2018 m. rugpjūčio 1 d. pertvarkyta struktūra: įsteigtas Kazliškio ikimokyklinio ir pradinio ugdymo skyrius; pradėtos vykdyti ikimokyklinio, priešmokyklinio ir pradinio ugdymo programos. |
| Rokiškio r. Kriaunų pagrindinė mokykla | Nuo 2018 m. rugpjūčio 30 d. reorganizuota, prijungiant ją prie Rokiškio Senamiesčio progimnazijos |
| Rokiškio Senamiesčio progimnazija | Nuo 2018 m. rugpjūčio 31 d. pertvarkyta struktūra – įsteigtas Kriaunų ikimokyklinio ir pradinio ugdymo skyrius |
| Rokiškio r. Panemunėlio universalus daugiafunkcis centras | Nuo 2018 m. rugpjūčio 30 d. reorganizuotas, prijungiant jį prie Rokiškio r. Panemunėlio pagrindinės mokyklos |
| Rokiškio r. Panemunėlio pagrindinė mokykla | Nuo 2018 m. rugpjūčio 31 d. pertvarkyta struktūra: pakeistas pavadinimas į Rokiškio r. Panemunėlio mokyklą-daugiafunkcį centrą; pradėjo vykdyti šias programas: ikimokyklinio ugdymo, priešmokyklinio ugdymo, pradinio ugdymo, pagrindinio ugdymo I dalies, neformaliojo vaikų švietimo ir neformaliojo suaugusiųjų švietimo. |
| Rokiškio r. Pandėlio gimnazija | 2019 m. birželio 28 d. pertvarkyta vidaus struktūra – likviduotas Kazliškio ikimokyklinio ir pradinio ugdymo skyrius |
| Rokiškio Senamiesčio progimnazija | 2020 m. birželio 30 d. pertvarkyta struktūra – likviduotas Kriaunų ikimokyklinio ir pradinio ugdymo skyrius. |
| Rokiškio r. Panemunėlio mokykla-daugiafunkcis centras | 2020 m. birželio 30 d. pertvarkyta vidaus struktūra – nuo 2020 m. rugsėjo 1 d. nutrauktas pagrindinio ugdymo I dallies programos vykdymas. |
| Viešoji įstaiga Rokiškio jaunimo centras | Nuo 2020 m. rugpjūčio 3 d. pertvarkyta į biudžetinę įstaigą Rokiškio jaunimo centrą. |
| Rokiškio r. Obelių lopšelis-darželis | Nuo 2020 m. rugpjūčio 27 d. reorganizuotas, prijungiant jį prie Rokiškio r. Obelių gimnazijos. |
| Rokiškio r. Obelių gimnazija | 2020 m. rugpjūčio 28 d. pertvarkyta struktūra – įsteigtas ikimokyklinio ir priešmokyklinio ugdymo skyrius; pradėtos vykdyti ikimokyklinio ir priešmokyklinio ugdymo programos. |
| Rokiškio r. Kavoliškio mokykla-darželis | Nuo 2020 m. rugpjūčio 27 d. reorganizuotas, prijungiant jį prie Rokiškio mokyklos-darželio „Ąžuoliukas“. |
| Rokiškio mokykla-darželis „Ąžuoliukas“ | 2020 m. rugpjūčio 28 d. pertvarkyta vidaus struktūra – įsteigtas Kavoliškio skyrius. |
| Rokiškio r. Jūžintų Juozo Otto Širvydo pagrindinė mokykla | Nuo 2020 m. rugpjūčio 27 d. reorganizuota, prijungiant ją prie Rokiškio r. Kamajų Antano Strazdo gimnazijos. |
| Rokiškio r. Kamajų Antano Strazdo gimnazija | 2020 m. rugpjūčio 28 d. pertvarkyta struktūra – įsteigtas Jūžintų skyrius. |
| Rokiškio choreografijos mokykla | Nuo 2020 m. rugpjūčio 27 d. reorganizuota, prijungiant ją prie Rokiškio Rudolfo Lymano muzikos mokyklos. |
| Rokiškio Rudolfo Lymano muzikos mokykla | 2020 m. rugpjūčio 28 d. pertvarkyta struktūra – įsteigtas Choreografijos skyrius. |

Dėl mažėjančio mokinių skaičiaus 2016–2020 metais buvo likviduoti 2 bendrojo ugdymo mokyklų ikimokyklinio ir pradinio ugdymo skyriai (Kazliškio ir Kriaunų); 1 sumažėjo mokyklų-darželių (Kavoliškio), nebeliko 3 pagrindinių mokyklų (Kriaunų, Panemunėlio ir Jūžintų) ir 1 pradinės mokyklos (Pandėlio). 9 lentelėje pateikiama savivaldybės švietimo įstaigų skaičiaus kaita 2016–2020 metais.

**9 lentelė. Savivaldybės švietimo įstaigų skaičiaus kaita.**

|  |  |  |
| --- | --- | --- |
| Švietimo įstaigos paskirčių grupė | Įstaigų skaičius | |
| 2015–2016 m. m. | 2020–2021 m. m. |
| Lopšeliai-darželiai | 5 | 4 |
| Ikimokyklinio ugdymo skyriai | 1 | 3 |
| Ikimokyklinio ir pradinio ugdymo skyriai | 2 | 1 |
| Mokyklos-darželiai | 2 | 1 |
| Mokyklos-daugiafunkciai centrai | 0 | 1 |
| Pradinės mokyklos | 1 | 0 |
| Pagrindinės mokyklos | 4 | 1 |
| Progimnazijos | 2 | 2 |
| Gimnazijos | 5 | 5 |
| Suaugusiųjų ir jaunimo mokymo centras | 1 | 1 |
| Neformaliojo vaikų švietimo įstaigos | 4 | 3 |
| Neformaliojo švietimo skyriai | 3 | 3 |
| Universalūs daugiafunkciai centrai | 2 | 1 |
| Švietimo pagalbos įstaigos | 2 | 2 |

Savivaldybės teritorijoje 2020 m. rugsėjo 1 d. duomenimis veikė tokios švietimo įstaigos: 4 lopšeliai-darželiai; 1 mokykla-darželis; 1 mokykla-daugiafunkcis centras; 2 progimnazijos; 1 pagrindinė mokykla; 5 gimnazijos; 1 suaugusiųjų ir jaunimo mokymo centras; 3 neformalųjį švietimą teikiančios įstaigos; 3 neformaliojo švietimo skyriai; 1 universalus daugiafunkcis centras; 2 švietimo pagalbos įstaigos. Šios bendrojo ugdymo mokyklos turi skyrius: Rokiškio mokykla-darželis „Ąžuoliukas“ – Kavoliškio skyrių; Rokiškio Senamiesčio progimnazija – Laibgalių ikimokylinio ugdymo skyrių; Rokiškio r. Kamajų Antano Strazdo gimnazija – ikimokyklinio ugdymo skyrių, neformaliojo švietimo skyrių ir Jūžintų skyrių; Rokiškio r. Juodupės gimnazija – neformaliojo švietimo skyrių; Rokiškio r. Obelių gimnazija – ikimokyklinio ugdymo ir neformaliojo švietimo skyrių.

**Mokinių skaičiaus kaita ir prognozavimas**

Mokyklų tinklo efektyvumas yra tiesiogiai susijęs su rajone esančių mokyklų dydžiais, mokyklų patalpų užpildymu, tuščiomis mokymosi vietomis, klasių komplektų dydžiais ir vidutinėmis vienam mokiniui išlaikyti tenkančiomis ugdymo išlaidomis. Mokyklose, kuriose dėl mažo mokinių skaičiaus neužpildomos klasės, trūksta Mokymo lėšų. Dalyje Rokiškio rajono kaimo vietovių mokyklų šis trūkumas yra nuolatinis, nes nesiekia nustatyto mokinių skaičiaus vidurkio klasėse. Savivaldybei švietimui skiriant didesnę savo biudžeto dalį, galimybės dar labiau didinti švietimo finansavimą yra ribotos. Todėl, siekiant teikti kokybišką ugdymą už savivaldybei prieinamą kainą, būtina pritaikyti švietimo įstaigų tinklą ir struktūrą esamai demografinei ir finansinei savivaldybės situacijai bei galimybėms.

Analizuojant mokinių skaičiaus kaitą, paaiškėjo, kad 2016 m. prognozuota mokinių mažėjimo tendencija pasitvirtino. 10 lentelėje pateikti duomenys rodo akivaizdžią bendrojo ugdymo mokyklose besimokančių mokinių mažėjimo tendenciją nuo 2016 m. iki 2020 m., per pastarąjį laikotarpį mokinių skaičius sumažėjo 595 mokiniais, t.y. apie 18 proc. nuo 2016–2017 m. m. turėto mokinių skaičiaus.

**10 lentelė. Mokinių skaičiaus pagal vykdomas ugdymo programas (pradinio, pagrindinio, vidurinio ugdymo programas) kaita rajono bendrojo ugdymo mokyklose**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Mokslo metų pradžioje | Pradinio ugdymo programa | | Pagrindin.ugdymo programa | Vidurinio ugdymo programa | | Suaug. mokymo  centras | Spec. lav. kl. | Iš viso | Skirtumas nuo praėj. m. m. |
| Iš viso | Iš jų pirmokų | Iš viso | Iš jų abitur. |
| 2016–2017 | 971 | 244 | 1657 | 539 | 264 | 138 | 42 | 3347 | ***-249*** |
| 2017–2018 | 969 | 258 | 1588 | 478 | 259 | 105 | 45 | 3185 | ***-162*** |
| 2018–2019 | 951 | 219 | 1481 | 467 | 212 | 119 | 42 | 3060 | ***-125*** |
| 2019–2020 | 872 | 196 | 1457 | 450 | 241 | 90 | 38 | 2907 | ***-153*** |
| 2020–2021 | 835 | 196 | 1401 | 407 | 199 | 74 | 35 | 2752 | ***-155*** |

*Šaltinis. Švietimo valdymo informacinė sistema*

Kiek ateinančiais metais mokinių mokysis rajono mokyklose galima numatyti prognozuojant mokinių skaičiaus pokytį pagal į mokyklas ateisiančių 1 klasių mokinių ir mokyklas paliekančių baigiamųjų klasių mokinių skaičius santykį, šie skaičiavimai pateikti 11 lentelėje.

**11 lentelė. Mokinių skaičiaus prognozė iki 2025 metų**

|  |  |  |  |  |  |
| --- | --- | --- | --- | --- | --- |
| **Mokslo metai** | **2021**–**2022** | **2022**–**2023** | **2023**–**2024** | **2024**–**2025** | **2025**–**2026** |
| 1 klasės mokinių skaičius | 214 | 209 | 179 | 197 | 194 |
| 4g klasės mokinių skaičius | 228 | 234 | 216 | 225 | 206 |
| Mokinių skaičius | 2676 | 2654 | 2585 | 2563 | 2529 |

Pateikti duomenys rodo, kad mokinių skaičiaus mažėjimo tendencijos išliks, tačiau prognozuojamas mokinių skaičius gali keistis dar ir dėl vidaus bei išorės gyventojų migracijos, tam tikrų mokymo įstaigų pasirinkimo tendencijų ir kitų priežasčių.

**3 pav. Mokinių skaičiaus prognozė**

Jei mažėjant mokinių skaičiui nebus keičiamas švietimo įstaigų tinklas ir jų struktūra, neišvengiamai augs vieno vaiko ugdymo kaina. Trūkstant Mokymo lėšų mokyklose nebus užtikrinamas kokybiškas mokinių ugdymas, jų poreikius atitinkančios pasirenkamosios programos ir reikalinga pedagoginė bei psichologinė pagalbą, kokybiškas vaikų užimtumas po pamokų.

**Ugdymo kokybė ir prieinamumas**

**Ikimokyklinis ir priešmokyklinis ugdymas**

Nuo 2020 m. rugsėjo 1 d. ikimokyklinio ugdymo paslaugas teikia 4 lopšeliai-darželiai, 1 mokykla-darželis, 2 daugiafunkciai centrai, 4 ikimokyklinio ugdymo skyriai.

**12 lentelė. Ikimokyklinio amžiaus vaikų skaičiaus pokytis 2016–2020 m.**

|  |  |  |  |  |  |  |
| --- | --- | --- | --- | --- | --- | --- |
| Metai | 2016 | 2017 | 2018 | 2019 | 2020 | Pokytis |
| Vaikų skaičius | 719 | 711 | 720 | 701 | 680 | -39 |

Priešmokyklinis ugdymas teikiamas ikimokyklinio ugdymo mokyklose, bendrojo ugdymo mokyklose ir neformaliojo švietimo įstaigoje. Iš viso 2020–2021 m. m. Rokiškio rajono savivaldybėje ugdomi 214 priešmokyklinio amžiaus vaikų, tai sudaro 7,2 proc. visų mokinių.

**13 lentelė. Priešmokyklinio amžiaus vaikų skaičiaus pokytis 2016–2020 m.**

|  |  |  |  |  |  |  |
| --- | --- | --- | --- | --- | --- | --- |
| Metai | 2016 | 2017 | 2018 | 2019 | 2020 | Pokytis |
| Vaikų skaičius | 242 | 211 | 205 | 193 | 214 | -28 |

Ugdymo kokybė vertinama atsižvelgiant į mokymosi pasiekimus, mokymosi sėkmingumą, stojimo į aukštąsias šalies ir užsienio mokyklas ir kt. rodiklius. Mokymosi pasiekimus sudaro mokinių akademiniai pasiekimai, pasiekimai olimpiadose, sporto, kūrybos konkursuose, varžybose, projektuose, pilietinėse akcijose ir kitoje visuomeninėje veikloje.

Akademinius mokinių pasiekimus atspindi pagrindinio ugdymo pasiekimų patikrinimo (toliau – PUPP) ir valstybinių brandos egzaminų (toliau – VBE) rezultatai.

Mokyklų rezultatus, pasiektus rengiant mokinius brandos egzaminams, darbo kokybę ir efektyvumą geriausiai parodo apibendrintas rodiklis, kuris gaunamas įvertinus egzaminus pasirinkusių abiturientų dalį ir egzaminų išlaikymo rezultatus.Analizuojant VBE rezultatus, akivaizdu, kad išlaikiusių egzaminų mokinių procentinė dalis kinta. Išlaikiusiųjų procentas kai kurių VBE nedaug skiriasi nuo Lietuvos atitinkamo rodiklio (pvz., fizikos, lietuvių kalbos ir literatūros), šiek tiek aukštesnis – užsienio kalbos (rusų), biologijos, istorijos, chemijos.

**14 lentelė. Išlaikytų VBE dalies kaita nuo laikytų VBE**

|  |  |  |  |  |  |  |
| --- | --- | --- | --- | --- | --- | --- |
| Egzamino pavadinimas | Išlaikiusiųjų egzaminą dalis (proc.) | | | | | |
| 2018 | | 2019 | | 2020 | |
| Rokiškio r. | Lietuva | Rokiškio r. | Lietuva | Rokiškio r. | Lietuva |
| Lietuvių kalba ir literatūra | 89,95 | 91,35 | 90,17 | 90,62 | 90,05 | 89,23 |
| Užsienio kalba (anglų) | 97,48 | 99,33 | 96,24 | 97,91 | 95,28 | 98,95 |
| Užsienio kalba (rusų) | 100 | 99,82 | 100 | 99,81 | 100 | 99,94 |
| Geografija | 98,15 | 96,23 | 90 | 96,15 | 100 | 98,97 |
| Matematika | 80,8 | 87,22 | 72,83 | 82,13 | 63,64 | 67,62 |
| Istorija | 98,91 | 95,27 | 97,85 | 98,74 | 100 | 99,78 |
| Chemija | 96,3 | 98,48 | 100 | 97,78 | 100 | 97,38 |
| Fizika | 97,87 | 97,81 | 92,5 | 96,75 | 94,74 | 94,73 |
| Informacinės technologijos | 92 | 97,15 | 93,75 | 96,5 | 95,24 | 92,03 |
| Biologija | 100 | 98,74 | 98,31 | 97,56 | 98,67 | 97,74 |

86–100 įvertinimų VBE procentas kinta, daugumos VBE yra žemesnis už šalies procentą.

**15 lentelė.VBE rezultatų kaita**

|  |  |  |  |  |  |  |
| --- | --- | --- | --- | --- | --- | --- |
| Egzamino pavadinimas | Įvertinimas 86–100 (proc.) | | | | | |
| 2018 | | 2019 | | 2020 | |
| Rokiškio r. | Lietuva | Rokiškio r. | Lietuva | Rokiškio r. | Lietuva |
| Lietuvių kalba ir literatūra | 9,09 | 11,07 | 15,03 | 11,57 | 8,05 | 11,78 |
| Užsienio kalba (anglų) | 16,81 | 31,18 | 22,04 | 31,8 | 25 | 38,56 |
| Geografija | 1,85 | 3,89 | 0 | 3,67 | 0 | 6,86 |
| Matematika | 2,24 | 6,4 | 3,8 | 7,83 | 2,02 | 5,05 |
| Istorija | 2,17 | 8,27 | 3,23 | 5,72 | 5,75 | 7,88 |
| Chemija | 3,7 | 15,53 | 35,29 | 21,86 | 12,5 | 16,84 |
| Fizika | 0 | 6,51 | 2,5 | 11,39 | 7,89 | 10,93 |
| Informacinės technologijos | 28 | 34,31 | 21,88 | 25,74 | 0 | 18,49 |
| Biologija | 6,46 | 20,54 | 15,25 | 13,67 | 6,67 | 17,81 |

**16 lentelė. Aukščiausi VBE įvertinimai – 100**

|  |  |  |
| --- | --- | --- |
| Metai | Mokyklos pavadinimas | Gauta įvertinimų 100 (skaičius) |
| 2016 | Rokiškio Juozo Tumo-Vaižganto gimnazija | 10 |
| Rokiškio r. Juodupės gimnazija | 1 |
| **Iš viso rajone** | **11** |
| 2017 | Rokiškio Juozo Tumo-Vaižganto gimnazija | 8 |
| **Iš viso rajone** | **8** |
| 2018 | Rokiškio Juozo Tumo-Vaižganto gimnazija | 8 |
| Rokiškio r. Kamajų Antano Strazdo gimnazija | 1 |
| **Iš viso rajone** | **9** |
| 2019 | Rokiškio Juozo Tumo-Vaižganto gimnazija | 12 |
| Rokiškior. Obeliųgimnazija | 2 |
| **Iš viso rajone** | **14** |
| 2020 | Rokiškio Juozo Tumo-Vaižganto gimnazija | **7** |
| Rokiškio r. Kamajų Antano Strazdo gimnazija | 1 |
| Rokiškior. Obeliųgimnazija | 2 |
| **Iš viso rajone** | **10** |

Vidurinį išsilavinimą per paskutiniuosius trejus metus įgijo ir atestatus gavo vidutiniškai 93 proc. vidurinio ugdymo programą baigusių abiturientų. Pažymėtina, kad vidutiniškai apie 80 proc. abiturientų tais pačiais mokslo metais per pastaruosius trejus metus tęsia mokslą švietimo sistemoje.

**17 lentelė. PUPP rezultatai**

|  |  |  |  |  |  |  |
| --- | --- | --- | --- | --- | --- | --- |
| Dalykas | Įvertinimų vidurkis | | | | | |
| 2017 m. | | 2018 m. | | 2019 m. | |
| Rokiškio r. | Lietuva | Rokiškio r. | Lietuva | Rokiškio r. | Lietuva |
| Lietuvių kalba ir literatūra | 5,76 | 6,49 | 6,01 | 6,26 | 5,75 | 6,28 |
| Matematika | 5,38 | 5,84 | 4,49 | 4,74 | 4,87 | 5,29 |

Savivaldybės lietuvių kalbos ir literatūros ir matematikos PUPP rezultatų vidurkis kiekvienais metais kinta ir būna šiek tiek žemesnis už Lietuvos PUPP rezultatų vidurkį.

Savivaldybės mokyklose per pastaruosius trejus metus pagrindinį išsilavinimą vidutiniškai įgijo 89 proc. pagrindinio ugdymo programą baigusių mokinių.

**Neformaliojo vaikų švietimo įgyvendinimas**

**18 lentelė. Neformalusis vaikų švietimas**

|  |  |  |  |  |  |  |  |
| --- | --- | --- | --- | --- | --- | --- | --- |
| Eil. Nr. | Mokinių dalyvavimas neformaliojo vaikų švietimo (NVŠ) veikloje | NVŠ programų teikėjas | Mokslo metai\* | | | | |
| 2016–2017 | 2017–2018 | 2018–2019 | 2019–2020 | 2020-2021 |
| 1. | Dalyvauja neformaliojo vaikų švietimo programose (skaičius ir proc. nuo bendro mokinių skaičiaus) | Neformaliojo švietimo įstaigos ir neformaliojo švietimo skyriai | 927 (27,70) | 614 (19,28) | 474 (15,49) | 322 (11,08) | 387 (14,06) |
| 2. | Dalyvauja formalųjį švietimą papildančio ugdymo programose (skaičius ir proc. nuo bendro mokinių skaičiaus) | Neformaliojo švietimo įstaigos ir neformaliojo švietimo skyriai | 509 (15,21) | 736 (23,11) | 682 (22,29) | 763 (26,25) | 608 (22,09) |
| 3. | Lanko NVŠ užsiėmimus bendrojo ugdymo mokykloje (skaičius ir proc. nuo bendro mokinių skaičiaus) | Bendrojo ugdymo mokyklos | 508 (15,18) | 800 (25,12) | 207 (6,76) | 298 (10,25) | 1181 (42,99) |
| 4. | Dalyvauja NVŠ programose, kurių NVŠ finansavimo pobūdis NVŠ tikslinis finansavimas (skaičius ir proc. nuo bendro mokinių skaičiaus) | Visi neformaliojo vaikų švietimo teikėjai, turintys teisę vykdyti švietimo veiklą (pvz., laisvieji mokytojai, NVO, VŠĮ ir kt.), *išskyrus bendrojo ugdymo mokyklas* | 748 (22,35) | 563 (17,68) | 900 (29,41) | 781 (26,87) | 691 (25,11) |
| **Iš viso bendrojo ugdymo mokyklose mokinių** | | | **3347** | **3185** | **3060** | **2907** | **2752** |

Neformalusis vaikų švietimas padeda vaikams įgyti kompetencijų, būtinų asmeniniam, visuomeniniam ir profesiniam gyvenimui, kurios turės tiesioginės įtakos sėkmingam vaiko ugdymui (si) formaliojo švietimo sistemoje, padės spręsti savo problemas ir aktyviai veikti bendruomenėje, visuomenėje bei įsitvirtinti darbo rinkoje.

Neformaliojo vaikų švietimo įgyvendinime dalyvauja ir yra labai svarbios šios pagrindinės neformaliojo vaikų švietimo teikėjų grupės: 4 neformaliojo švietimo įstaigos, 3 neformaliojo švietimo skyriai, 11 bendrojo ugdymo mokyklų ir tikslinio NVŠ finansavimo teikėjai – laisvieji mokytojai, NVO, VŠĮ ir kiti, kurie vykdo akredituotas programas ir kurių finansavimo šaltinis – valstybės biudžeto lėšos, skirtos neformaliajam vaikų švietimui.

**Neformaliojo švietimo įstaigos vykdo šias programas:**

*Rokiškio Rudolfo Lymano muzikos mokykla* vykdo pradinio muzikinio ir šokio formalųjį švietimą papildančio ugdymo ir pagrindinio muzikinio ir šokio formalųjį švietimą papildančio ugdymo programas; ankstyvojo muzikinio, neformaliojo vaikų ir suaugusiųjų švietimo, trumpalaikės muzikinio ir meninės saviraiškos programas; profesinės linkmės muzikinio ir šokio ugdymo modulius.

*Rokiškio jaunimo centras* vykdo pradinio dailės formalųjį švietimą papildančio ugdymo programą, pagrindinio dailės formalųjį švietimą papildančio ugdymo programą bei neformaliojo vaikų ir suaugusiųjų švietimo programas.

*Rokiškio rajono kūno kultūros ir sporto centras* vykdo formalųjį švietimą papildančio sportinio ugdymo ir neformaliojo sportinio ugdymo programas.

*Rokiškio r. Pandėlio universalus daugiafunkcis centras vykdo* dailės, muzikos, dainavimo, šokio neformaliojo vaikų švietimo programas.

**Neformaliojo švietimo skyriai vykdo šias programas:**

*Rokiškio r. Juodupės gimnazijos neformaliojo švietimo skyrius* vykdo pradinio ir pagrindinio muzikinio, pradinio dailės ir šokio formalųjį švietimą papildančio ugdymo programas bei neformaliojo vaikų švietimo programas.

*Rokiškio r. Kamajų Antano Strazdo gimnazijos neformaliojo švietimo skyrius* vykdo pradinio ir pagrindinio šokio, pradinio muzikinio, dailės ir teatro formalųjį švietimą papildančio ugdymo programas bei neformaliojo vaikų švietimo programas.

*Rokiškio r. Obelių gimnazijos neformaliojo švietimo skyrius* vykdo tapybos, keramikos, dainavimo ir muzikavimo neformaliojo vaikų švietimo programas.

Mokiniai lanko bendrojo ugdymo mokyklųneformaliojo vaikų švietimo užsiėmimus (būrelius), kurie vyksta visose rajono mokyklose (11 mokyklų). Mokyklų vykdomų būrelių ugdymo kryptys labai įvairios – gamta, ekologija, pilietiškumo ugdymas, techninė kūryba, informacinės technologijos, etnokultūra, turizmas ir kt.

Mokiniai dalyvauja tikslinėse NVŠ programose, kurių paskirtis– plėtoti neformalųjį vaikųšvietimą, siekiant didinti neformaliojo vaikų švietimo prieinamumą savivaldybės teritorijoje. NVŠteikėjai – laisvieji mokytojai, NVO, VŠĮ ir kt. vykdo įvairių krypčių neformaliojo vaikų švietimo programas. Iki 40 proc. vykdomų programų iš dalies arba pilnai atitinka savivaldybės nustatytą prioritetinę programos ugdymo kryptį – techninė kūryba ir technologijos, skatinančios gamtos mokslų, technologijų, inžinerijos, matematikos tyrimų ir eksperimentines veiklas.

**Mokytojai ir švietimo pagalbos specialistai**

Švietimo sistemos gebėjimą padėti vaikams ir jaunuoliams pasirengti ateityje gyventi prisitaikant prie sparčios socialinės, ekonominės ir kultūrinės kaitos lemia mokytojų pajėgumas suvokti visuomenės poreikius ir su išsilavinimu siejamus lūkesčius. Todėl viena svarbiausių švietimo kokybės sąlygų yra mokytojų dalykinė ir profesinė kompetencija. Švietimo valdymo informacinės sistemos duomenimis, 2020–2021 m. m. savivaldybės bendrojo ugdymo mokyklose dirbo 305 pedagoginiai darbuotojai (2015–2016 m. m. – 414 pedagoginių darbuotojų). Per pastaruosius 5 metus pedagoginio darbuotojų sumažėjo apie 26 proc., tačiau pagerėjo mokytojų kvalifikacinė sudėtis. Iš viso atestuotų mokytojų 2020–2021 m. m. mokyklose dirbo 246, tai sudaro 92,8 proc. nuo visų mokyklose dirbančių mokytojų (2016 m. – atestuotų mokytojų buvo 90,4 proc.).

**4 pav. Mokytojų pasiskirstymas pagal kvalifikacines kategorijas**

*Šaltinis. Švietimo valdymo informacinė sistema*

Lyginant su 2015–2016 m. m. neženkliai padidėjo rajono bendrojo ugdymo mokyklose dirbančių pensijinio amžiaus mokytojų. 2015–2016 m. m. pradžioje savivaldybės mokyklose dirbo 17, t.y. 4,6 proc. pensijinio amžiaus mokytojų, 2020–2021 m. m. tokių mokytojų buvo 24 ir tai sudarė 9,1 proc.

Mokytojų kompetencija ir kvalifikacijos tobulinimas daro didelę įtaką mokinių pasiekimams ir pažangai, asmenybės ūgčiai, saviraiškiam dalyvavimui, dialogiškam ir tyrinėjančiam ugdymui. Rokiškio rajono savivaldybės švietimo centras organizuoja įvairius mokymus, vykdo projektinę veiklą, susijusią su mokytoju kompetencijų tobulinimu, atsižvelgiant į šiandienos aktualijas. Švietimo centras planuodamas metų veiklas, atlieka poreikių nustatymo apklausas ir atsižvelgdamas į jas siūlo mokykloms aktualias kvalifikacijos tobulinimo temas bei kryptis pedagoginiams darbuotojams.

**19 lentelė. Rokiškio rajono savivaldybės švietimo centro renginiai**

|  |  |  |  |  |  |
| --- | --- | --- | --- | --- | --- |
| Metai | 2016 | 2017 | 2018 | 2019 | 2020 |
| Renginių skaičius | 2014 | 204 | 250 | 211 | 249 |
| Valandų skaičius | 1241 | 1635 | 1768 | 1664 | 2456 |
| Dalyvių skaičius | 4897 | 4626 | 4876 | 4473 | 5267 |

*Šaltinis. Rokiškio rajono savivaldybės švietimo centras*

Daugumoje mokyklų mokiniams teikiama kvalifikuotų specialistų psichologinė, socialinė ir specialioji pagalba. Nepaisant mokinių skaičiaus mažėjimo, pagalbą teikiančių specialistų: logopedų, psichologų, socialinių pedagogų poreikis mokyklose kasmet auga. 2020–2021 m. m. savivaldybės mokyklose dirbo 3 logopedai, 9 specialieji pedagogai, 2 psichologai, 10 socialinių pedagogų. Ypatingai šiuo metu mokyklose trūksta psichologų, todėl daugumoje mokyklų psichologinę pagalbą teikia Rokiškio rajono savivaldybės pedagoginės psichologinės tarnybos psichologai. Švietimo pagalbos specialistų skaičiaus pokytis per pastaruosius metus savivaldybės mokyklose pateiktas 5 paveiksle.

**5 pav. Rajono bendrojo ugdymo mokyklose dirbančių pagalbos specialialistų skaičiaus pokytis 2016**–**20120 m.**

*Šaltinis. Švietimo valdymo informacinė sistema*

Rokiškio rajono savivaldybės pedagoginė psichologinė tarnyba (toliau – PPT) teikia reikiamą pagalbą mokyklų bendruomenėms (mokiniams, mokytojams, mokinių tėvams (globėjams), administracijai ir kt.) ir kitiems šių paslaugų gavėjams. PPT suteiktos paslaugos 2020 metais nurodytos 20 ir 21 lentelėje.

**20 lentelė. Rokiškio rajono savivaldybės pedagoginės psichologinės tarnybos paslaugos**

|  |  |
| --- | --- |
| Konsultacijų gavėjai | Konsultacijų skaičius |
| Mokiniai | 508 |
| Mokytojai | 121 |
| Mokyklos administracijos atstovai | 30 |
| Švietimo pagalbos specialistai | 180 |
| Tėvai / įstatyminiai vaiko atstovai | 483 |
| Savivaldybės (steigėjo) administracijos atstovai | 27 |
| Socialiniai partneriai | 15 |

*Šaltinis. Rokiškio rajono savivaldybės pedagoginė psichologinė tarnyba*

**21 lentelė. Rokiškio rajono savivaldybės pedagoginės psichologinės tarnybos paslaugos**

|  |  |  |  |  |
| --- | --- | --- | --- | --- |
| PPT specialisto pareigybės pavadinimas | PPT | | Mokykloje | |
| Mokinių skaičius | Konsultacijų / pratybų skaičius | Mokinių skaičius | Konsultacijų / pratybų skaičius |
| Psichologas | 803 | 1302 | 245 | 344 |
| Socialinis pedagogas | 12 | 73 | - | - |
| Specialusis pedagogas | 7 | 24 | - | - |
| Logopedas | 8 | 36 | - | - |

*Šaltinis. Rokiškio rajono savivaldybės pedagoginė psichologinė tarnyba*

**Materialieji švietimo įstaigų ištekliai ir infrastruktūros būklė**

2016 m. šalyje mokymui skirtų modernių kompiuterių, tenkančių 100-ui mokinių, skaičius – 15,17. Nuo 2016 m. iki 2019 m. šis skaičius išaugo 18,48 proc. Rokiškio rajono savivaldybės mokyklose mokymui skirtų modernių kompiuterių, tenkančių 100-ui mokinių, skaičius (19,76) buvo kiek didesnis nei šalyje. Kompiuterių skaičius 100-ui mokinių savivaldybės mokyklose, lyginant 2016 m. ir 2019 m., išaugo 27,22 proc.

2016 m. savivaldybėje vienam mokiniui teko 16,38 m2 mokyklos ploto ir tai ženkliai viršijo šalies rodiklį (13,73 m2). 2016–2019 m. laikotarpiu vienam mokiniui tenkantis mokyklos plotas savivaldybėje augo 12,36 proc.

Savivaldybės švietimo įstaigų bendras patalpų plotas yra 55002,55 kv. m., klasių kambarių – 19503,52 kv. m., klasių kambarių skaičius (įskaitant mokomuosius kabinetus ir laboratorijas) – 331, laboratorijų skaičius – 12 (integruotų gamtos mokslų laboratorijos – 2, biologijos laboratorijos – 3, chemijos laboratorijos – 3, fizikos laboratorijos – 4), mokomųjų dirbtuvių – 12, sporto salių – 12, aerobikos salių – 3, atletinės gimnastikos salių – 2, bibliotekų – 12, skaityklų – 9, valgyklų – 16, medicinos kabinetų – 9, stadionų – 7, aikštynų – 9, aikščių – 4. Dalies įstaigų vidaus patalpų būklė yra prasta ir joms reikalingas remontas.

2020 m. atliktas einamasis dalies vidaus patalpų remontas Rokiškio Senamiesčio progimnazijoje, Rokiškio Juozo Tumo-Vaižganto gimnazijos pastate (esančiame Taikos g. 17), Rokiškio r. Juodupės gimnazijoje, Rokiškio r. Juodupės lopšelyje-darželyje, Rokiškio lopšelyje-darželyje „Nykštukas“, Rokiškio r. Obelių lopšelyje-darželyje, Rokiškio lopšelyje-darželyje „Varpelis“, Rokiškio lopšelyje-darželyje ,,Pumpurėlis“, Rokiškio r. Kavoliškio mokykloje-darželyje, Rokiškio r. Panemunėlio mokykloje-daugiafunkciame centre, Rokiškio Juozo Tūbelio progimnazijoje, Rokiškio rajono savivaldybės švietimo centre, kad šios įstaigos atitiktų higienos normas bei Bendrosios sveikatos saugos reikalavimus. Rokiškio rajono kūno kultūros ir sporto centre atlikti šaudyklos kulkų gaudytuvų ir persirengimo patalpų (esančių Riomerio g. 1) remonto darbai.

Įgyvendinamas projektas ,,Atsinaujinančių energijos šaltinių diegimas Rokiškio Juozo Tumo-Vaižganto gimnazijoje (M. Riomerio g. 1, Rokiškis)“, kurio rangos darbų vertė yra 72 212,80 Eur su PVM. Panaudotos rangos darbams lėšos yra 64991,52 Eur su PVM (iš kurių klimato kaitos programos lėšos – 51993,22 Eur ir savivaldybės lėšos – 12998,30 Eur).

PagalValstybės investicijų programą 2020 metais gautos lėšos panaudotos:

projektui „Rokiškio Juozo Tūbelio progimnazijos pastato modernizavimas“ – 93,0 tūkst. Eur;

Rokiškio rajono kūno kultūros ir sporto centro ledo ritulio aikštelės stoginės rangos darbams – 60,0 tūkst. Eur (projekto vertė – 299,475 tūkst. Eur).

Europos Sąjungos lėšomis buvo vykdomi darbai šiuose įgyvendinamuose projektuose:

„Ugdymo aplinkos modernizavimas Rokiškio Juozo Tumo-Vaižganto gimnazijoje bei Rokiškio Juozo Tūbelio progimnazijoje“ – 17,5 tūkst. Eur (Rokiškio Juozo Tūbelio progimnazijoje modernizuotos mitybos technologijų, technologijų klasės bei maisto ruošimo patalpos; Rokiškio Juozo Tumo-Vaižganto gimnazijoje (Taikos g. 17) – fojė, valgyklos, dailės studijos, aktų salės, gamtos mokslų laboratorijos, multifunkcinės erdvės patalpos);

„Rokiškio lopšelio-darželio „Pumpurėlis“ pastato vidaus patalpų ir ugdymo aplinkos modernizavimas“ – 69,50 tūkst. Eur.

Pagal 2014–2020 metų Europos Sąjungos fondų investicijų veiksmų programos projekto „Mokyklų aprūpinimas gamtos ir technologinių mokslų priemonėmis“ Nr. 09.1.3.-CPVA-V-704-02-0001, papildomą susitarimą, kurio tikslas – aprūpinti mokyklas kompiuterine įranga ugdymo procesui organizuoti nuotoliniu būdu, rajono mokykloms buvo nupirkta ir perduota 450 kompiuterių (67612,38 Eur – Europos regioninės plėtros fondo lėšos; 14974,96 Eur – valstybės biudžeto lėšos).

**Mokinių vežimas**

Įgyvendinant mokyklų tinklo pertvarkos planą, didelis dėmesys buvo skirtas mokinių pavėžėjimui. Savivaldybė organizuoja mokinių, besimokančių bendrojo ugdymo mokyklose ir gyvenančių toliau kaip 3 km nuo mokyklos, vežimą į mokyklą. Mažėjant mokyklų skaičiui, didėja vežamų mokinių dalis nuo visų mokinių skaičiaus, taip pat didėja vežimo atstumai.

Savivaldybė dalyvauja Mokyklų aprūpinimo geltonaisiais autobusais programoje. 2020 m. gauti 2 geltonieji autobusai, kuriais vežami Rokiškio r. Juodupės gimnazijos ir Rokiškio Juozo Tūbelio progimnazijos mokiniai. Iš viso savivaldybės mokinius veža 18 geltonųjų autobusų. Mokinių vežimui naudojamasi maršrutinio transporto vežėjų teikiamomis paslaugomis, taip pat mokiniai vežami privačiu transportu ir kitais vežiojimo būdais. Pavežamų mokinių pokytis per 2016–2021 m. pateiktas 22 lentelėje.

**22 lentelė. Mokinių vežimas 2016–2021 m.**

|  |  |  |  |  |  |
| --- | --- | --- | --- | --- | --- |
| Mokslo metai | 2016–2017 | 2017–2018 | 2018–2019 | 2019–2020 | 2020–2021 |
| Mokiniai, pavežami geltonaisiais autobusais | 214 | 215 | 272 | 233 | 182 |
| Mokiniai, pavežami mokyklų transportu | 84 | 74 | 55 | 55 | 122 |
| Mokiniai, pavežami maršrutiniu transportu | 806 | 762 | 686 | 691 | 591 |
| Mokiniai, pavežami privačiu transportu | 48 | 41 | 52 | 50 | 45 |
| Mokiniai, pavežami kitais vežiojimo būdais | 89 | 90 | 88 | 90 | 72 |
| Mokinių skaičius, kurie gyvena toliau kaip 3 km | 1231 | 1158 | 1137 | 1102 | 970 |
| **Iš viso pavežama** | **1241** | **1182** | **1153** | **1119** | **1012** |
| Pavežamų mokinių dalis (procentais). Procentas nuo viso mokinių skaičiaus | 37,1 | 37,1 | 37,7 | 38,4 | 37,6 |

**IV SKYRIUS**

**MOKYKLŲ PERTVARKOS STRATEGINIS TIKSLAS, UŽDAVINIAI, PRIORITETAI IR VERTINIMAS**

**SSGG analizė**

**Stiprybės**

* Nuosekliai įgyvendintas Rokiškio rajono savivaldybės mokyklų tinklo pertvarkos 2016–2020 metų bendrasis planas.
* Per paskutinius penkerius metus didėjanti ikimokyklinį ugdymą gaunančių vaikų dalis.
* Švietimo įstaigų aktyvus dalyvavimas Europos Sąjungos finansuojamuose projektuose, didėjantis švietimo darbuotojų susipažinimas su užsienio mokyklų darbo patirtimi.
* Pagerintas daugumos švietimo įstaigų pastatų energetinis efektyvumas.
* Per paskutinius penkerius metus ženkliai padidėjusi mokytojų dalis, keliančių kvalifikaciją neišvykstant iš savivaldybės.
* Ženkliai didėjanti mokinių, lankančių neformaliojo švietimo įstaigas, dalis.
* Aktyvios jaunimo organizacijos.
* Už Europos Sąjungos, valstybės investicijų programos, valstybės tikslinės dotacijos ir savivaldybės lėšas atnaujinta dalis švietimo įstaigų.
* Pakankami intelektualiniai ištekliai formaliojo ir neformaliojo švietimo srityje.
* Sklandus brandos egzaminų, pagrindinio ugdymo pasiekimų patikrinimo, nacionalinio mokinių pasiekimų patikrinimo organizavimas ir vykdymas.
* Nuolat gerinama ikimokyklinio ugdymo įstaigų edukacinė aplinka.
* Veikia įvairių tipų bendrojo ugdymo mokyklos.
* Mažėja jungtinių klasių skaičius.
* Pakankamas neformaliojo švietimo įstaigų tinklas.
* Neformaliojo vaikų švietimo įstaigos reprezentuoja rajono meninę-kultūrinę veiklą tarptautiniuose, respublikiniuose, rajoniniuose renginiuose.
* Sudarytos sąlygos motyvaciją praradusių mokinių mokymui ir suaugusiųjų švietimui.
* Sukurtas švietimo pagalbos įstaigų tinklas: specialiosios pedagoginės ir psichologinės pagalbos klausimus sprendžia Rokiškio rajono savivaldybės pedagoginė psichologinė tarnyba, pedagogų kvalifikacijos kėlimo programas vykdo Rokiškio rajono savivaldybės švietimo centras.
* Vaikų socializacijos, vaikų vasaros užimtumo ir poilsio, smurto ir prevencijos programos suteikia galimybę dideliam skaičiui mokinių dalyvauti vasaros stovyklose, ugdo jų kultūrinę brandą, pilietiškumą, socialinius įgūdžius, saviraišką, gebėjimus ir polinkius, padeda sudaryti geresnes socialines ir edukacines ugdymo(-si) sąlygas.
* Tenkinami daugumos tėvų, pageidaujančių vaiką leisti į Rokiškio miesto darželius, poreikiai.
* Sudarytos sąlygos vaikams, turintiems vidutinių ir žymių specialiųjų ugdymo(-si) poreikių, ugdytis specialiųjų poreikių vaikams skirtoje Rokiškio pagrindinėje mokykloje.

**Silpnybės**

* Mažėjantis mokinių skaičius bendrojo ugdymo mokyklose.
* Švietimo įstaigų vadovų trūkumas dėl senėjančios švietimo įstaigų pedagoginės bendruomenės.
* Nepatenkinama dalies mokyklų vidaus patalpų būklė.
* Dalies ikimokyklinių įstaigų lauko teritorijos yra nesaugios.
* Nepakankama dalies neformaliojo vaikų švietimo įstaigų materialinė bazė.
* Nepakankamas dėmesys higienos normos įgyvendinimui dalyje švietimo įstaigų.
* Mažėjant klasių komplektų skaičiui, mokytojams nelieka darbo arba jie dirba nepilnu krūviu.
* Mokyklose nepasinaudojama teisės aktų teikiamomis galimybėmis individualizuoti ir diferencijuoti ugdymo turinį, per maža metodinės veiklos įtaka ugdymo(-si) kokybei gerinti.
* Mokyklose dominuojantis specialiųjų ugdymosi poreikių turinčių mokinių ugdymo visiškos integracijos forma modelis kelia didelių sunkumų mokytojams.
* Nepakanka Mokymo lėšų bendrojo ugdymo mokykloms.
* Mokytojų kvalifikacinės kategorijos nekoreliuoja su mokinių pasiekimais.

**Galimybės**

* Bendrojo ugdymo mokyklų pertvarkos planų įgyvendinimas ir tęstinumas.
* Švietimo įstaigų modernizavimas, techninės bazės atnaujinimas ir veiklos tobulinimas.
* Tarpusavio bendradarbiavimo plėtojimas tarp rajono švietimo įstaigų.
* Aktyvesnis visuomenės informavimas apie švietimo įstaigose vykdomą ugdomąją veiklą, projektus.
* Inovacinių idėjų plėtojimas.
* Projektinės veiklos plėtojimas**.**
* ESF lėšų pritraukimas ir racionalus jų panaudojimas, gerinant edukacines aplinkas.
* Nuosekliai įgyvendinamas bendrojo ugdymo mokyklų pertvarkos planas sudaro galimybę tenkinti gyventojų poreikius ir siekti aukštesnės ugdymo kokybės.
* Stiprinimas ir skatinimas gerosios darbo patirties sklaidos.
* Teikiama švietimo informacinė pagalba, mokiniams reikalinga pedagoginė, specialioji, socialinė pagalba, vykdomas profesinis orientavimas ir švietimas.
* Plėtoti ikimokyklinio ugdymo galimybes ir prieinamumą savivaldybės kaimiškosios teritorijos švietimo įstaigose.
* Keisti švietimo įstaigų paskirtį jas pertvarkant į daugiafunkcius centrus.
* Plėtoti įvairių tipų švietimo įstaigų bendradarbiavimą, vykdomų programų perimamumo derinimą.

**Grėsmės**

* Švietimo sistemos išteklių efektyvaus panaudojimo mažėjimas dėl mažėjančio mokinių skaičiaus bendrojo ugdymo mokyklose.
* Esant sudėtingai situacijai ir mokymą organizuojant nuotoliniu būdu, prastės ugdymo(si) kokybė.
* Nepakankamas socializacijos ir kitų programų finansavimas neleis pasiekti laukiamų rezultatų.
* Vien savivaldybės lėšomis užtikrinti tolimesnį socializacijos ir kitų programų įgyvendinimą bei pasiekti gerų rezultatų yra labai sudėtinga.
* Aktuali kai kurių dalykų mokytojų įsidarbinimo problema.
* Dalies mokytojų darbo krūvio mažėjimas**.**
* Daugėja mokyklų, kurioms neužtenka Mokymo lėšų.
* Nepalanki demografinė situacija – mažėjantis mokinių skaičius.
* Mokytojų amžiaus didėjimas.
* Mokytojų trūkumas dėl senėjančios švietimo įstaigų pedagoginės bendruomenės.
* Toliau brangstant komunaliniams patarnavimams, mokyklos gaus per mažai lėšų įstaigų aplinkai finansuoti.
* Dalies visuomenės negatyvus požiūris į įstaigų pertvarkymą.

**Rokiškio rajono savivaldybės bendrojo ugdymo mokyklų tinklo pertvarkos strateginis tikslas –** sudaryti sąlygas plėtoti geros kokybės privalomąjį ir visuotinį švietimą, didinti jo prieinamumą, racionaliai panaudojant valstybės ir savivaldybės biudžeto skiriamas lėšas, kuriant darnią ir efektyviai veikiančią švietimo programų įvairovę.

**Uždaviniai:**

* sudaryti sąlygas visose savivaldybės švietimo įstaigose kiekvienam mokiniui gauti valstybės reglamentuotą ugdymo turinį;
* gerinti mokymosi aplinkas kokybiškam ugdymo programų įgyvendinimui;
* skatinti mokytojų kūrybiškumą, sudaryti mokytojams palankias sąlygas kelti kvalifikaciją ir tobulinti kompetencijas;
* užtikrinti veiksmingą mokyklų bendradarbiavimą, skatinti mokyklas tartis ir siekti bendrų susitarimų dėl švietimo programų ir jų modulių derinimo, tolesnio mokinių mokymo perspektyvų;
* veiksmingiau panaudoti mokymo ir savivaldybės mokyklų aplinkai skirtas lėšas ugdymo kokybei ir mokymo materialiniams ištekliams gerinti.

**Prioritetai:**

* arčiausiai vaiko namų teikiamos ikimokyklinio, priešmokyklinio, pradinio ir pagrindinio ugdymo pirmosios dalies ugdymo programų paslaugos;
* sąlygų aukštesnei ugdymo(-si) kokybei užtikrinti gerinimas;
* mokytojų profesinio augimo ir mokyklų vadovų vadybinių kompetencijų stiprinimas;
* ugdymo organizavimas netradicinėse erdvėse ir edukacinių aplinkų kūrimas;
* mokymosi aplinkos pagerinimas, užtikrinant sanitarines ir higienos normas;
* efektyvus žmogiškųjų, ūkinių ir finansinių išteklių panaudojimas.

Mokyklų tinklo pertvarkos principinės nuostatos, kurių laikomasi įgyvendinant planuojamus mokyklų tinklo pokyčius 2021–2025 metais:

1. vykdoma nuolatinė švietimo būklės stebėsena ir jos kontekste vertinami bei planuojami mokyklų tinklo pokyčiai;

2. siekiama, kad savivaldybėje būtų suformuotas ikimokyklinio, priešmokyklinio, pradinio, pagrindinio ir vidurinio ugdymo programas teikiančių mokyklų tinklas ir sudarytos sąlygos vaikų formaliajam ir neformaliajam švietimui vykdyti.

**Mokyklų tinklo pertvarkos 2021**–**2025 metais plano vertinimas**

**23 lentelė. Pagrindiniai vertinimo rezultatų rodikliai**

|  |  |  |  |
| --- | --- | --- | --- |
| Eil. Nr. | Rodikliai | Minimalus rezultatas | Maksimalus rezultatas |
| 1. | Mokinių ir mokytojų santykis | Vienai sąlyginei mokytojo pareigybei tenkantis mokinių skaičius 2019-09-01 – 10,1 | Vienai sąlyginei mokytojo pareigybei tenkančių mokinių skaičiaus rodiklis gerėja |
| 2. | Jungtinių klasių skaičiaus dalis (proc) | Bendrojo ugdymo mokyklų 1–8 klasių komplektų, kurie yra jungtiniai, dalis\* 2019-09-01 – 9,2 proc. | Bendrojo ugdymo mokyklų 1–8 klasių komplektų, kurie yra jungtiniai, dalies rodiklis gerėja (proc.) |
| 3. | Klasių, kuriose yra mažiau kaip 8 mokiniai, skaičiaus dalis (proc.) | Bendrojo ugdymo mokyklų klasių komplektų, kuriuose yra mažiau kaip 8 mokiniai, dalis 2019-09-01 – 11,31 proc. | Bendrojo ugdymo mokyklų klasių komplektų, kuriuose yra mažiau kaip 8 mokiniai, dalies rodiklis gerėja (proc.) |
| 4. | Pasiekusių bent pagrindinį mokymosi pasiekimų lygį mokinių dalis (proc.) | Pagrindinio ugdymo pasiekimų patikrinimo metu bent pagrindinį mokymosi pasiekimų lygį pasiekusių mokinių dalis  2018–2019 m. m.  lietuvių kalba ir literatūra – 51,73 proc.; matematika – 36,92 proc. | Pasiekusių bent pagrindinį PUPP pasiekimų lygį mokinių dalis didėja (proc.) |
| 5. | Valstybinių brandos egzaminų rezultatai (proc.) | Tris ir daugiau valstybinių brandos egzaminų išlaikiusių abiturientų dalis 2018–2019 m. m. – 64,5 proc. | Tris ir daugiau valstybinių brandos egzaminų išlaikiusių abiturientų dalies rodiklis gerėja (proc.) |
| 6. | Švietimo pagalbą mokiniui teikiančių specialistų skaičius | Švietimo pagalbos specialistų, tenkančių 100-ui mokinių, skaičius 2019-09-01 – 0,71 | Pagalbą teikiančių specialistų ir mokinių skaičiaus santykis gerėja |
| 7. | Mokyklų, kuriose mokosi iki 120 mokinių, skaičius | Mokyklų, kuriose mokosi iki 120 mokinių, skaičius 2019-09-01 – 4 | Mokyklų, kuriose mokosi iki 120 mokinių, skaičius mažėja |

\*Neįskaičiuojamos Rokiškio pagrindinės mokyklos klasės

**V SKYRIUS**

**BAIGIAMOSIOS NUOSTATOS**

Rokiškio rajono savivaldybės taryba Rokiškio rajono savivaldybės bendrojo ugdymo mokyklų tinklo pertvarkos 2020–2025 metų bendrąjį planą gali koreguoti, tikslinti, atnaujinti kiekvienais metais, atsižvelgdama į besikeičiančią faktinę situaciją (mokinių skaičiaus pokyčius ir Mokymo lėšas bei savivaldybės biudžeto lėšas), į atnaujintus ar koreguotus Lietuvos Respublikos Vyriausybės dokumentus, į Mokyklų bendruomenių pageidavimus ir pasiūlymus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės bendrojo ugdymo mokyklų

tinklo pertvarkos 2021–2025 metų bendrojo plano

priedas

**2021–2025 METŲ ROKIŠKIO RAJONO MOKYKLŲ REORGANIZAVIMO, LIKVIDAVIMO, PERTVARKYMO IR STRUKTŪRINIŲ PERTVARKYMŲ PLANAS**

|  |  |  |  |  |  |  |
| --- | --- | --- | --- | --- | --- | --- |
| Eil. Nr. | Mokyklos pavadinimas, tipas, vykdomos formaliojo ir neformaliojo švietimo programos | Reorganizavimo būdai | Planuojama, reorganizavimo, likvidavimo, pertvarkymo ir vidaus struktūros pertvarkymų pabaiga | Mokyklos pavadinimas po reorganizacijos, vidaus struktūros pertvarkymo | Vykdomos formaliojo ir neformaliojo švietimo programos po pertvarkos | Pertvarkymų žingsniai, pastabos |
| 1 | 2 | 3 | 4 | 5 | 6 | 7 |
| 1. | Rokiškio Juozo Tumo-Vaižganto  gimnazija  (pagrindinio antrosios dalies ir  akredituota vidurinio ugdymo  programos) | Struktūros pertvarkymas | Iki 2021-09-01 | Rokiškio Juozo Tumo-Vaižganto  gimnazija | Pagrindinio, akredituota vidurinio, suaugusiųjų pradinio, suaugusiųjų pagrindinio ir suaugusiųjų akredituota vidurinio ugdymo programos | 1. Gimnazija dalyvauja  reorganizavime, prijungiant  Rokiškio suaugusiųjų ir jaunimo mokymo centrą.  2. Įsteigiami Rokiškio Juozo Tumo-Vaižganto gimnazijos skyriai:  Suaugusiųjų ir jaunimo; VšĮ psichiatrijos ligoninės. |
| 2. | Rokiškio suaugusiųjų ir jaunimo  mokymo centras  (pagrindinio, suaugusiųjų pradinio, suaugusiųjų pagrindinio ir suaugusiųjų vidurinio ugdymo programos)  VšĮ psichiatrijos ligoninės skyrius  (pagrindinio, suaugusiųjų pradinio, suaugusiųjų pagrindinio ir suaugusiųjų vidurinio ugdymo programos) | Reorganizavimas (prijungimo būdu) | Iki 2021-08-31 | Rokiškio Juozo Tumo-Vaižganto gimnazijos Suaugusiųjų ir jaunimo skyrius  Rokiškio Juozo Tumo-Vaižganto gimnazijos VšĮ psichiatrijos ligoninės skyrius | Pagrindinio, suaugusiųjų pradinio, suaugusiųjų pagrindinio ir suaugusiųjų vidurinio ugdymo programos  Pagrindinio, suaugusiųjų pradinio, suaugusiųjų pagrindinio ir suaugusiųjų vidurinio ugdymo programos | Mokymo centras  2021-08-31 prijungiamas prie Rokiškio Juozo Tumo-Vaižganto gimnazijos. |
| 3. | Rokiškio Juozo Tūbelio  progimnazija  (pradinio ir pagrindinio pirmosios  dalies ugdymo programos) |  |  |  |  |  |
| 4. | Rokiškio Senamiesčio  progimnazija  (priešmokyklinio, pradinio ir  pagrindinio ugdymo pirmosios  dalies programos)  Laibgalių ikimokyklinio ugdymo skyrius  (ikimokyklinio ir priešmokyklinio ugdymo programos) |  |  |  |  |  |
| 5. | Rokiškio pagrindinė mokykla  (specialiojo pradinio ir  pagrindinio, socialinių įgūdžių  ugdymo programos) |  |  |  |  | Mokyklos perspektyva bus peržiūrima 2023–2024 m. |
| 6. | Rokiškio mokykla-darželis  „Ąžuoliukas“  (ikimokyklinio, priešmokyklinio ir  pradinio ugdymo programos)  Kavoliškio skyrius  (ikimokyklinio, priešmokyklinio ir  pradinio ugdymo programos) |  |  |  |  | Pradinio ugdymo klasės komplektuojamos, jei  pradinio ugdymo programoje  mokysis ne mažiau kaip 10  mokinių. |
| 7. | Rokiškio r. Juodupės gimnazija  (pradinio, pagrindinio ir  akredituota vidurinio ugdymo  programos)  Neformaliojo švietimo skyrius  (neformaliojo vaikų švietimo  programa) |  |  |  |  |  |
| 8. | Rokiškio r. Kamajų Antano  Strazdo gimnazija  (pradinio, pagrindinio ir  akredituota vidurinio ugdymo  programos)  Ikimokyklinio ugdymo skyrius  (ikimokyklinio ir priešmokyklinio  ugdymo programos)  Neformaliojo švietimo skyrius  (neformaliojo vaikų švietimo  programa)  Jūžintų skyrius  (priešmokyklinio, pradinio ir pagrindinio ugdymo programos) |  |  |  |  | Nekomplektuojamos 5–8 jungtinės klasės. Komplektuojamos 5–10 klasės, jei kiekvienoje klasėje  mokysis ne mažiau kaip 8  mokiniai. |
| 9. | Rokiškio r. Obelių gimnazija  (pradinio, pagrindinio ir  akredituota vidurinio ugdymo  programos)  Ikimokyklinio ugdymo skyrius  (ikimokyklinio ir priešmokyklinio  ugdymo programos)  Neformaliojo švietimo skyrius  (neformaliojo vaikų švietimo  programa) |  |  |  |  |  |
| 10. | Rokiškio r. Pandėlio gimnazija  (pradinio, pagrindinio ir akredituota vidurinio ugdymo programos) | Sruktūros pertvarkymas | Iki 2021-08-31 | Rokiškio r. Pandėlio gimnazija | Priešmokyklinio, pradinio, pagrindinio ir akredituota vidurinio ugdymo programos | Gimnazijoje nuo 2021-09-01 pradedama vykdyti priešmokyklinio ugdymo programa |
| 11. | Rokiškio r. Panemunėlio mokykla-daugiafunkcis centras  (ikimokyklinio, priešmokyklinio, pradinio ugdymo ir neformaliojo švietimo programos) |  |  |  |  | Pradinio ugdymo klasės komplektuojamos, jei  pradinio ugdymo programoje  mokysis ne mažiau kaip 10  mokinių. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_